My Swem Blog: October 2015
Om vinniger te swem
Ek is nou al lank besig met die doelwit om vinniger te swem. Ek het in die somer seisoen van September 2014 tot Mei 2015 in totaal 432 kilometer geswem Ek het gedink langer afstande en meer dikwelse oefening sou my vinniger maak. Ek het in die winter weer 'n TI kursus by gewoon om tegniek foute uit te stryk. Ek het gehoop dit sou my vinniger maak. Ek het in September net op tegniek gefokus in die 36 kilometer wat ek die maand geswem het. Dit alles het weinig by gedra en het ek steeds teen ongeveer 20 minute per kilometer geswem.
Nog n legkaart stukkie van die TI swem het nou eers weer in plek geval. Volgens Terry is die "swem vinniger" n komplekse saak, maar die wiskunde daar agter is eenvoudig. Die spoed waarteen jy swem word bepaal deur die lengte wat jy beweeg met elke arm haal (Stroke Length)vermenigvuldig met die aantal hale wat per minuut uitgevoer word.(Stroke Rate)
Strook lengte word beinvloed deur jou eie lengte of eintlik jou "wingspan", vanaf die vingerpunte van jou regterhand tot die vingerpunte van jou linkerhand. Myne is 165 cm dus kan ek optimaal verwag om 75% van hierdie lengte met n armhaal vorentoe te beweeg. Dit is 1.23 meter. Na analisering van my hale besef ek dat ek eintlik maar net 1.05 meter per haal beweeg. Ek kan dus nog 15 cm per haal verbeter en moet eintlik net 16 hale neem waar ek nou 18-19 hale neem in die 25 jaart swembad.
Swim Smooth het 'n programmetjie wat jy kan gebruik om te bepaal hoe vinnig jy sal swem as jy n sekere aantal hale per minuut neem en n sekere aantal hale neem om deur n 25, 50 meter of 25 yd swembad te swem. Daarvolgens is dit vir my duidelik as ek nie meer effektief kan swem en verder met elke haal beweeg nie, is my enigste alternatief om my hale vinniger uit te voer.
Ek hou van die lang gemaklike hale wat ek tot dusver geswem het en ja ek was verseker op 'n gemaklike plek. Ek kan nou sien dat ek doelwitte en ideale het wat nie met die werklike situasie strook nie. As ek my doelwit om vinniger te swem wil bereik sal ek my gemaksone moet laat vaar en doelbewus oefen om my arms vinniger vorentoe te beweeg.
Op hierdie stadium is dit vir my baie uitputtend om so te swem. Terry Laughlin reken dat dit eintlik meer uitputtend vir die brein is en die aanpassing wat die brein moet maak om hierdie verandering volhoubaar te maak is die moeilikste deel van die leer kurwe.
Wel ek moet bieg- ek het naiewelik gedink dat "spoed" vanself sal gebeur as ek net hard werk. Ek besef nou dat ek op die verkeerde manier hard gewerk het. Ek moet van nou af doelbewus met die Tempo Trainer werk om milli sekondes van my bewegings af te skil om sodoende vinniger te kan swem. In die proses moet ek nie meer hale neem om 'n lengte te voltooi nie. Ek moet dus geleidelik vinniger hale uit voer sodat my tegniek steeds so goed as moontlik bewaar word. (As ek natuurlik my tegniek terselftertyd kan verbeter en verder met elke haal kan beweeg, sal ek nog vinniger my doelwitte bereik.)
Ek het vandag reeds n stewige 3 km met my nuwe benadering geswem. Ek kan rapporteer dat ek my spoed van 1 min 44 sekondes per 100 jaart gehandhaaf het oor afstande van 350jt, 400 jt en 450 jaart. Dit is natuurlik die ander kwessie. Dit help nie ek swem vir 50jt vinnig nie, maar ek kan nie dieselfde spoed oor n kilometer, 'n myl en selfs 5 km handhaaf nie.
Ek besef ook dat realistiese verwagtinge sekerlik sal wees dat ek nie meer as 1 en half minuut oor n kilometer sal verbeter nie. So vir hierdie seisoen stel ek my doelwit op 18 minute 30 sekondes vir n kilometer en 55 minute 30 sekondes op 3 kilometer. As ek dit reeds kan reg kry met die Januarie WP byeenkoms sal ek baie in my noppies wees. Andersinds hoop ek om die myl teen Februarie in 29 minute te swem. Met oop water is daar ongelukkig baie veranderlikes en kan ek nie noodwendig die tyd behaal nie al swem ek vinnig genoeg. As ek nie behoorlik kan sien nie of ek volg ander swemmers wat skeef en krom swem, kan ek wel teen n vinnige genoeg spoed swem maar nogtans nie my doel swem tyd bereik nie. Ek weet nie hoe 'n blinde mol moet oefen om te sien nie? en in die water is ekbaie keer na aan blind.
So swem vinniger as jy vinniger tye wil behaal. As jy op so n mooi plek soos ek kan oefen- is dit natuurlik maklik om gemotiveer te bly.
Posted by Mari Du Toit at 08:52 No comments: